[{"text_idx": "#000000", "text": "Uned Datblygu Dysgu ac Addysgu"}, {"text_idx": "#000007", "text": "Fel arweinydd ein rhaglen TUAAU, rwy\u2019n cadw llygad allan am adnoddau i helpu staff i addysgu\u2019n effeithiol. Mae\u2019r rhain yn cynnwys gweminarau, podlediadau, pecynnau cymorth ar-lein, cyhoeddiadau a mwy. Mae\u2019r pynciau\u2019n cynnwys dysgu gweithredol, addysgu ar-lein/cyfunol, hygyrchedd/cynhwysiant, a dylunio dysgu effeithiol yn seiliedig ar wyddoniaeth wybyddol. Rwyf wedi rhestru isod eitemau y sylwais arnynt yn ystod yr wythnos ddiwethaf. Er mwyn eglurder, ein polisi yw dangos y teitlau a\u2019r disgrifiadau yn yr iaith y cyflwynir yr adnoddau ynddi."}, {"text_idx": "#000009", "text": "Ewch i\u2019r dudalen archebu Hyfforddiant Staff i weld pa hyfforddiant a gynigir gan yr Uned Datblygu Dysgu ac Addysgu a staff eraill Prifysgol Aberystwyth. Gobeithio y bydd y crynodeb wythnosol hwn o adnoddau yn ddefnyddiol ichi. Os oes gennych unrhyw gwestiynau neu awgrymiadau, cysylltwch a\u0302\u2019n ti\u0302m ar lteu@aber.ac.uk. Efallai hefyd yr hoffech ddilyn fy nghyfrif Twitter, Mary Jacob L&T."}, {"text_idx": "#000012", "text": "Cadwch lygad am Alwadau am Gynigion a chyhoeddi thema\u2019r gynhadledd. Yn o\u0302l ein harfer, byddwn yn diweddaru ein tudalennau gwe ynghylch y Gynhadledd Dysgu ac Addysgu yn ogystal a\u0302\u2019n blog er mwyn rhoi\u2019r wybodaeth ddiweddaraf ichi ynghylch sut mae pethau\u2019n datblygu."}, {"text_idx": "#000013", "text": "Mae gennym hefyd Grw\u0302p Llywio\u2019r Gynhadledd sy\u2019n helpu gyda threfnu, cynllunio a chyhoeddusrwydd y gynhadledd. Mae\u2019r Grw\u0302p Llywio\u2019n cwrdd ambell waith yn ystod y flwyddyn. Os hoffech ymuno a\u0302\u2019r Grw\u0302p Llywio ar gyfer cynhadledd y flwyddyn nesaf, e-bostiwch udda@aber.ac.uk."}, {"text_idx": "#000021", "text": "Byddwn yn edrych ar feddalwedd pleidleisio \u2013 offer y gellir ei ddefnyddio i sicrhau bod myfyrwyr yn ymgysylltu a\u0302\u2019u dysgu ac yn gwella eu dealltwriaeth o bynciau cymhleth. Eleni, mae\u2019r Brifysgol wedi prynu Vevox, offer pleidleisio ar-lein, sydd wedi\u2019i integreiddio\u2019n llawn yn Teams ac sy\u2019n gallu gwneud eich gweithgareddau wyneb yn wyneb yn rhyngweithiol."}, {"text_idx": "#000022", "text": "Rydym yn chwilio am gydweithwyr sy\u2019n defnyddio meddalwedd pleidleisio wrth ddysgu ac addysgu i roi cyflwyniad yn y Gynhadledd Fer. Gallai\u2019r pynciau posibl gynnwys:"}, {"text_idx": "#000023", "text": "Defnyddio polau ar gyfer gweithgareddau cynefino a thorri\u2019r garwPolau ar gyfer gemeiddioPolau ar gyfer datblygu\u2019r dysguGwneud sesiynau addysgu wyneb yn wyneb yn rhyngweithiolPolau ar gyfer gweithgareddau anghydamseredig"}, {"text_idx": "#000026", "text": "Bydd cyflwynwyr allanol yn ymuno a\u0302 ni yn y digwyddiad felly cofiwch gadw llygaid ar ein blog wrth i ni gyhoeddi ein rhaglen."}, {"text_idx": "#000028", "text": "Wrth i ddechrau\u2019r tymor newydd gychwyn, hoffem eich gwahodd i\u2019r Fforymau Academi sydd ar ddod dros y flwyddyn academaidd nesaf. Cynhelir ein fforymau academi yn seiliedig ar bwnc neu thema benodol sy\u2019n berthnasol i ddysgu ac addysgu. Maent yn ofod anffurfiol i fyfyrio ar arferion addysgu a\u2019u rhannu, meithrin cysylltiadau a\u0302 chydweithwyr o ddisgyblaethau eraill, a chael y wybodaeth ddiweddaraf am ddadleuon yn y sector Addysg Uwch."}, {"text_idx": "#000029", "text": "Yn seiliedig ar adborth o\u2019n sesiynau llwyddiannus y llynedd, rydym wedi ymestyn ein Fforymau Academi i 90 munud."}, {"text_idx": "#000030", "text": "Cynhelir ein sesiwn gyntaf ar 2 Tachwedd, 11yb-12.30yp. Yn y sesiwn hon, byddwn yn edrych ar ganlyniadau\u2019r arolwg Mewnwelediad Digidol. Mae\u2019r arolwg yn cael ei redeg gan JISC ac mae\u2019n gofyn i fyfyrwyr am eu profiadau dysgu digidol. Ar gyfer blwyddyn academaidd 2020-21, cawsom dros fil o ymatebion. Dewch i\u2019r sesiwn hon os hoffech chi glywed am y canfyddiadau a hefyd meddwl am ffyrdd y gallwch chi gynnwys y canlyniadau yn eich addysgu digidol."}, {"text_idx": "#000031", "text": "Yn ail, ar 2 Rhagfyr (10yb-11.30yb), byddwn yn ystyried cynllunio dysgu cyfunol. Dros y deunaw mis diwethaf, mae cydweithwyr wedi cyflwyno gweithgareddau addysgu yn gyfan gwbl ar-lein, yn gyfan gwbl wyneb yn wyneb, a hefyd addysgu Hyflex i fyfyrwyr. Os hoffech ystyried sut i gyfuno\u2019r gweithgareddau addysgu ar-lein a\u0302 gweithgareddau addysgu wyneb yn wyneb, dewch i\u2019r sesiwn hon. Byddwch yn gallu myfyrio ar yr adnoddau yr ydych wedi\u2019u cynhyrchu a sut y gallech chi fynd ati i\u2019w haddasu ar gyfer y cyd-destun addysgu cyfredol."}, {"text_idx": "#000033", "text": "Gan edrych ymlaen at y gwanwyn, bydd ein pedwerydd Fforwm Academi am y flwyddyn yn edrych ar gyfleoedd adborth i gymheiriaid. Mae myfyrwyr yn datblygu gwell proses wybyddol drwy gael cyfle i weithio gyda\u2019u cymheiriaid \u2013 o aralleirio damcaniaethau cymhleth, i feirniadu gwaith myfyrwyr eraill yn sensitif, gellir defnyddio gweithgareddau adborth cymheiriaid yn effeithiol iawn. Cynhelir y Fforwm Academi hwn ar 3 Mawrth, 11yb-12.30yp."}, {"text_idx": "#000034", "text": "Bydd ein fforwm academi olaf yn edrych ar Fyfyrwyr fel Partneriaid ar 27 Ebrill, 11yb-12.30yp. Mae yna wahanol ddulliau y gellir eu defnyddio ar gyfer prosiectau Myfyrwyr fel Partneriaid. Byddwn yn edrych ar y rhain \u2013 o gyd-ddylunio gan fyfyrwyr i brosiectau datblygu. Yn yr UDDA, rydym wedi gweithio ar nifer o fentrau myfyrwyr fel partneriaid a byddwn yn rhannu ein prosiectau yn ogystal a\u0302 rhoi cyfleoedd i chi sefydlu eich prosiect eich hun ar lefel sesiwn, modiwl, cwrs neu adran."}, {"text_idx": "#000035", "text": "Am y tro, bydd ein Fforymau Academi yn cael eu cynnal ar-lein. Archebwch eich lle ar ein Safle Archebu Cwrs. Gobeithio eich gweld chi yno."}, {"text_idx": "#000037", "text": "Mae tua 16% o\u2019r boblogaeth yn meddwl mewn modd dyslecsig. Ar hyn o bryd, mae tua 500 o fyfyrwyr Prifysgol Aberystwyth wedi datgelu Gwahaniaethau Dysgu Penodol, fel Dyslecsia. Mae myfyrwyr eraill yn gobeithio anghofio\u2019r profiadau negeddol sy\u2019n gysylltiedig a\u0302\u2019r gair \u201cdyslecsia\u201d neu maen nhw\u2019n methu fforddio\u2019r broses asesu ac felly dydyn nhw ddim yn manteisio ar y Cymorth Sgiliau Dysgu."}, {"text_idx": "#000038", "text": "Mae rhai sydd a\u0302 dyslecsia yn cael yn anhawster yn yr ysgol ond wedyn yn ffynnu yn y brifysgol ac yn ennill gwobrau am draethodau. Mae\u2019r modd y mae rhai eraill dyslecsig yn gweithio yn parhau nes bydd eu hamgylchedd yn newid ee pan fydd eu gwaith darllen yn cynyddu yn sylweddol. Mae\u2019r problemau yn codi fel arfer pan mae anghysondeb rhwng cyflwyniad y deunydd dysgu a dull yr unigolyn o ddysgu."}, {"text_idx": "#000039", "text": "Mae sgilliau dyslecsig yn sylfaenol i lawer o waith academaidd. Mewn rhai agweddau fel canfod, dychmygu, cyfathrebu, rhesymu, cysylltu ac archwilio, ceir bod llawer o feddylwyr dyslecsig yn well, ar gyfartaledd. Y perygl yw bod y rhagoraethau hyn yn mynd ar goll pan fydd cyfathrebu mewn ysgrifen yn cael ei ddefnyddio i fesur faint mae rhywun yn deall."}, {"text_idx": "#000040", "text": "3 argymhelliad ar gyfer dysgu a chefnogi myfyrwyr dyslecsig:"}, {"text_idx": "#000041", "text": "Byddwch yn benodol\u2013 gall myfyrwyr wedyn defnyddio eu hegni i weithio\u2019n fwy effiethiol a phrofi llai o bryder"}, {"text_idx": "#000042", "text": "Byddwch yn dryloyw \u2013 fel y gall myfyrwyr ddeall dulliau datblygu sgiliau academig"}, {"text_idx": "#000043", "text": "Byddwch yn ystyriol\u2013 gan fod profiadau myfyrwyr mor wahanol, gan gynnwys effeithiau\u2019r pandemig"}]